Οι Απίθανοι

Οι απίθανοι (αγγλικά: The Incredibles) είναι αμερικανική ταινία κινουμένων σχεδίων παραγωγής 2004 σε σκηνοθεσία και σενάριο του Μπραντ Μπερντ, σε παραγωγή της Pixar, στην πέμπτη μεγάλου μήκους ταινίας της και τη χρηματοδότησε η Disney. Ένας υπερήρωας, ονόματι Ρόμπερτ Παρ (κατά κόσμον Κύριος Απίθανος) με ασύλληπτη σωματική δύναμη, αναγκάζεται αφού παντρευτεί την εκλεκτή της καρδιάς του Έλεν Παρ (Ελαστίνα) να ζήσει μια ήσυχη ζωή στα προάστια, απομακρυσμένος από κάθε είδους ηρωική δραστηριότητα. Αυτό δεν θα κρατήσει για πάντα καθώς ένας εχθρός από το παρελθόν, έρχεται να ανατρέψει την ηρεμία της "σούπερ" οικογένειάς του. Ακούγονται οι ηθοποιοί Κρεγκ Τ. Νέλσον, Χόλι Χάντερ, Σάμιουελ Λ. Τζάκσον, Σάρα Βόουελ, Σπένσερ Φοξ, Ελίζαμπεθ Πένια και Τζέισον Λι.

Ο Μπραντ Μπερντ είχε την ιδέα για την δημιουργία των Απίθανων σε ταινία κινουμένων σχεδίων δύο, και όχι τριών, διαστάσεων. Η παραγωγή της ταινίας από την Pixar, έγινε επειδή η Warner Bros. ανέστειλε την λειτουργία του τμήματος κινουμένων σχεδίων και ανάγκασε τον σκηνοθέτη να μετακινηθεί στην Pixar.

Η ταινία ήταν υποψήφια για τέσσερα Όσκαρ στις κατηγορίες ήχος και πρωτότυπο σενάριο, κερδίζοντας τα βραβεία καλύτερης ταινίας κινουμένων σχεδίων και μοντάζ ηχητικών εφέ.

Το 2018 κυκλοφόρησε μία δεύτερη ταινία, Οι απίθανοι 2.

Πλοκή 

Ο Κύριος Απίθανος (Κρεγκ Τ. Νέλσον) και η γυναίκα του Ελαστίνα (Χόλι Χάντερ) είναι δύο σούπερ ήρωες που την ημέρα είναι απλοί άνθρωποι και τη νύχτα σώζουν τον κόσμο. Όμως, το Πρόγραμμα Απόκρυψης Μαρτύρων ανάγκασε όλους τους σούπερ ήρωες να ζήσουν μια κανονική ζωή. Μετά απο δεκαπέντε χρόνια ο Κύριος Απίθανος και η Ελαστίνα έχουν αποκτήσει τρία απίθανα παιδιά: τον δεκάχρονο Ντας (Σπένσερ Φόξ), την έφηβη Βιολέτα (Σάρα Βόουελ) και τον μπέμπη Τζακ-Τζακ. 

Ο Κύριος Απίθανος (Μπομπ Παρ) απολύεται από τη δουλειά του και αφού δέχεται ένα μήνυμα από μια μυστηριώδη γυναίκα, την Μιράζ (Ελίζαμπεθ Πένια), αποφασίζει να μην πει τίποτα στην γυναίκα του (Έλεν Παρ). Το μήνυμα έλεγε πως ένα ρομπότ κατασκευασμένο από μία μυστική εταιρία απειλούσε τώρα τις εγκαταστάσεις της (που βρισκόντουσαν σε ένα ερημικό νησί) και πως χρειαζόντουσαν την βοήθεια του Μπομπ. Εκείνος φεύγει για το νησί με την πρόφαση πως πηγαίνει σε συνέδριο και αντιμετωπίζει το ρομπότ με επιτυχία. Επιστρέφοντας κάνει γυμναστική και τα περνάει φίνα με την οικογένεια του ενώ αποφασίζει να πάρει καινούρια στολή από την "Ε" (Μπραντ Μπερντ), σχεδιάστρια στολών σούπερ ηρώων. Ο Μπομπ φεύγει για την καινούρια αποστολή που του ανέθεσε η Μιράζ στο νησί και βρίσκεται αντιμέτωπος με το ρομπότ αλλά και με έναν σούπερ ήρωα χωρίς υπερφυσικές δυνάμεις, τον Σύνδρομο (Τζέισον Λι) που του αποκαλύπτει πως έγινε σούπερ ήρωας με τις εφευρέσεις του και πως σκότωνε όλους τους σούπερ ήρωας με το ρομπότ του για να μείνει ο μόνος κι έπειτα να εξαπολύσει το ρομπότ ενάντια στον κόσμο κι έπειτα να το νικήσει και να αναδειχτεί ο σούπερ ήρωας. Στη συνέχεια "σκοτώνει" τον Κύριο Απίθανο ο οποίος όμως γλυτώνει ενώ η Έλεν που έχει καταλάβει τον Μπομπ, χάρη στην "Ε", μαζί με την Βιολέτα και τον Ντας κατευθύνονται προς το νησί. 

Μετά από πολλές περιπέτειες η σούπερ οικογένεια φτάνει στην Νέα Υόρκη όπου ο Σύνδρομος έχει εξαπολύσει το ρομπότ και με την βοήθεια του Ψύχτρα (Σάμιουελ Τζάκσον), ενός άλλου σούπερ ήρωα, το νικάει. Αυτό το γεγονός σηματοδότησε την επάνοδο των σούπερ ηρώων που ξανάρχισαν να αγρυπνούν για τη σωτηρία του κόσμου απ' το κακό.

Ηθοποιοί και Χαρακτήρες 
 Κρεγκ Τ. Νέλσον (Δημήτρης Σταρόβας στη μεταγλώττιση) στο ρόλο του Μπόμπ "Ρόμπερτ" Παρ/Κύριου Απίθανου. Ο Κύριος Απίθανος έχει ύψος 2.01 μέτρα και βάρος 159 κιλά. Ο Μπομπ κατέχει εξαιρετική σωματική δύναμη και εξαιρετική αντοχή στα χτυπήματα από άλλους ανθρώπους. Παγιδευμένος ως απλός ασφαλιστής σε μια ασφαλιστική εταιρία (Ασφαλιστική Μέριμνα), προσπαθεί να αναβιώσει τον "παλιό καιρό", όταν δηλαδή επευφημούταν για την σωτηρία ανθρώπων χάρη στις δυνάμεις του. Είναι παντρεμένος με την Έλεν Παρ, και μάλιστα στο γάμο τους παρευρέθηκαν πολλοί υπερήρωες και η διεθνούς φήμης σχεδιάστρια Έντνα "Ε" Μοντ. Απο τον γάμο τους, προέκυψαν τρία παιδιά: Ο Ντας, η Βιολέτα και ο Τζακ-Τζακ.
 Χόλι Χάντερ (Σμαράγδα Καρύδη στη μεταγλώττιση) στο ρόλο της Έλεν Παρ/Ελαστίνα. Η Ελαστίνα έχει ύψος 1.73 μέτρα και ζυγίζει 57 κιλά. Η ικανότητά της είναι ότι μπορεί να τεντώσει οποιοδήποτε άκρο της μέχρι και 30 μέτρα, ή έως ότου γίνει 1 χιλιοστό λεπτό. Μπορεί επίσης να ανασχηματίσει το σώμα της, για παράδειγμα να γίνει αλεξίπτωτο. Είναι εξαιρετική σύζυγος αν και νευριασμένη με την προσπάθεια του συζύγου της Μπομπ Παρ να ξαναζήσει τις μέρες της δόξας.
 Σάρα Βόουελ στο ρόλο της Βιολέτα Παρ. Η Βιολέτα με ύψος 1.60 και βάρος 52 κιλά είναι η έφηβη της οικογένειας Παρ. Θέλει να είναι σαν όλους τους άλλους, παρά την ιδιοσυγκρασία της. Συγκεκριμένα, μπορεί να δημιουργεί σφαιρικά δυναμικά πεδία (όπως και η Αόρατη Γυναίκα από τους Fantastic Four) και να γίνεται αόρατη. Κατά τη διάρκεια της ταινίας, ενώνει τις δυνάμεις της με τον αδελφό της, Ντας, για να δημιουργήσουν την απιθανόσφαιρα. Δημιουργεί ένα δυναμικό πεδίο γύρω από αυτήν και τον Ντας, ο οποίος τρέχει και κάνει την σφαίρα να στροβιλίζεται με μεγάλη ταχύτητα. Παρ' όλα αυτά, η Βιολέτα μοιάζει με μία πολύ συνηθισμένη ντροπαλή έφηβη, με ότι συνεπάγεται αυτό.
 Σπένσερ Φοξ στο ρόλο του Ντάσιελ Ρόμπερτ "ντας" Παρ. Ο Ντας με ύψος 1.30 και βάρος 29 κιλά έχει την ταχύτητα ενός αγωνιστικού αυτοκινήτου. Θέλει να ασχοληθεί με τον αθλητισμό, αλλα λόγω της ιδιαιτερότητάς του η μητέρα του δεν τον αφήνει για να μην αποκαλυφθεί η πραγματική του ταυτότητα.
 Τζέισον Λι (Τηλέμαχος Κρεβάιχας στη μεταγλώττιση) στο ρόλο του Μπάντι Πάιν/Σύνδρομου. Ο Σύνδρομος, γνωστός στον Κύριο Απίθανο ως "κολλητός", στην πραγματικότητα δεν έχει καμία υπερδύναμη, αν εξαιρέσουμε τον υψηλό δείκτη νοημοσύνης του που του επιτρέπει να εφεύρει εξελιγμένου τύπου όπλα. Το πραγματικό του όνομα είναι Μπάντι Πάιν. Ενώ κάποτε ήταν θαυμαστής του κυρίου Απίθανου, λόγω ορισμένων συγκυριών, κατέληξε να γίνει εχθρός του και να βάλει ως σκοπό της ζωής του να τον εξοντώσει
 Σάμιουελ Λ. Τζάκσον (Νέστορας Κοψίδας στη μεταγλώττιση) στο ρόλο του Λούσιους Μπεστ/Ψύχτρα
 Ιλάι Φούσιλ και Μιβ Άντριους στο ρόλο του Τζακ-Τζακ Παρ
 Ελίζαμπεθ Πένια στο ρόλο της Μιράζ
 Μπραντ Μπερντ (Σταύρος Μαυρίδης στη μεταγλώττιση) στο ρόλο της Έντνα "Ε" Μοντ

Box office 
Η ταινία με προϋπολογισμό 92 εκατομμύρια δολάρια έκανε άνοιγμα στη 1η θέση το πρώτο σαββατοκύριακο με 70,4 εκατομμύρια δολάρια. Στις ΗΠΑ οι συνολικές εισπράξεις έφτασαν τα 261,4 εκατομμύρια δολάρια ενώ παγκοσμίως απέφερε 631,4 εκατομμύρια δολάρια.

Για τις Η.Π.Α. και για την παγκόσμια κατάταξη, οι εβδομάδες τελειώνουν Πέμπτη, ξεκινώντας από τις 5 Νοεμβρίου 2004. Οι αριθμοί στις παρενθέσεις καταδεικνύουν την θέση της ταινίας στην εβδομαδιαία κατάταξη.

Βραβεία & Υποψηφιότητες 

Το 2004, η ταινία παρουσιάστηκε στο 45ο Φεστιβάλ Κινηματογράφου Θεσσαλονίκης σε ειδική προβολή.

Τεχνικά χαρακτηρηστικά 
 Χρώμα: Εγχρωμη
 Αναλογία Πλευρών: 2.35:1
 Ηχος: Dolby Digital 5.1
 Καταλληλότητα: Κ (Κατάλληλο)

Πιθανή συνέχεια 
Το 2004, όταν η Disney απέκτησε τα δικαιώματα για την παραγωγή συνεχειών των ταινιών της Pixar, ανακοινώθηκε ότι υπάρχει πιθανότητα μιας συνέχειας των ταινιών  Οι Απίθανοι και Ψάχνοντας τον Νέμο (Finding Nemo) χωρίς τη συμμετοχή της Pixar. Λίγο καιρό αργότερα η ιδέα αυτή απορρίφθηκε. Όταν η Disney απέκτησε την Pixar το 2006, υπήρχε η προσδοκία από την Pixar να προχωρήσουν σε πιθανές συνέχειες των επιτυχημένων ταινιών τους. Ο Μπραντ Μπερντ δήλωσε το 2007 ότι είναι ανοιχτός στην ιδέα της ταινίας Οι Απίθανοι 2 αν σκεφτεί μια ιδέα ανώτερη της πρωτότυπης ταινίας. "Έχω σκεφτεί πράγματα που νομίζω ότι είναι καλά, αλλά δεν τα έχω σκεφτεί όλα", είπε ο Μπερντ.

Παραπομπές

Δείτε επίσης 
 Την ταινία μικρού μήκους βασισμένη σε χαρακτήρες της ταινίας Η επίθεση του Τζακ-Τζακ.

Εξωτερικοί σύνδεσμοι 
 Επίσημη ιστοσελίδα
 Επίσημη ιστοσελίδα της Pixar
 Οι Απίθανοι στο IMDb

Αμερικανικές ταινίες
Ταινίες του 2004
Αμερικανικές ταινίες κινουμένων σχεδίων
Ταινίες παραγωγής Pixar
Ταινίες παραγωγής Walt Disney Pictures